Document ID: 32006R0970

UREDBA KOMISIJE (ES) št. 970/2006
z dne 29. junija 2006
o spremembi Uredbe (ES) št. 2305/2003 o odprtju in zagotavljanju upravljanja tarifne kvote Skupnosti za uvoz ječmena iz tretjih držav
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1784/2003 z dne 29. septembra 2003 o skupni ureditvi trga za žita (1), in zlasti člena 12(1) Uredbe,
ob upoštevanju naslednjega:
(1)
Sporazum v obliki izmenjave pisem med Evropsko skupnostjo in Združenimi državami Amerike v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 (2), odobren s Sklepom Sveta 2006/333/ES (3), določa povečanje količin ječmena, ki spada v tarifno kvoto, za 6 215 ton.
(2)
Uredba Komisije (ES) št. 2305/2003 (4) odpira tarifno kvoto Skupnosti za ječmen. Zaradi izvajanja Sporazuma, odobrenega s Sklepom 2006/333/ES, je treba povečati količine, ki jih pokriva ta kvota.
(3)
Zaradi poenostavitve je treba zastarele določbe Uredbe (ES) št. 2305/2003, ki se nanašajo na leto 2004, izbrisati.
(4)
Zaradi jasnosti je primerno poudariti, da je treba zahtevke za uvozna dovoljenja vložiti najpozneje v ponedeljek, lahko pa tudi prej.
(5)
Zaradi posodobitve upravljanja sistema je treba določiti elektronski prenos informacij, ki jih zahteva Komisija.
(6)
Zaradi jasnosti je prav tako treba pojem koeficient znižanja nadomestiti s pojmom koeficient dodelitve.
(7)
Uredbo (ES) št. 2305/2003 je zato treba ustrezno spremeniti.
(8)
Ker Sporazum, odobren s Sklepom 2006/333/ES, določa začetek izvajanja 1. julija 2006, je treba določiti, da začne ta uredba veljati na dan objave v Uradnem listu Evropske unije.
(9)
Ukrepi, predvideni s to uredbo, so v skladu z mnenjem Upravljalnega odbora za žita -
SPREJELA NASLEDNJO UREDBO:
Člen 1
Uredba (ES) št. 2305/2003 se spremeni:
1.
Člen 1 se nadomesti z naslednjim:
„Člen 1
1. Odpre se tarifna kvota za uvoz 306 215 ton ječmena z oznako KN 1003 00 (zaporedna številka 09.4126).
2. Tarifna kvota se odpre vsako leto 1. januarja. Uvozne dajatve v okviru tarifne kvote se obračunavajo po stopnji 16 EUR na tono.
Za uvoz proizvodov iz te uredbe nad količino, določeno v odstavku 1 tega člena, se uporablja člen 10(1) Uredbe (ES) št. 1784/2003.“
2.
Člen 3 se spremeni:
(a)
odstavek 1 se spremeni:
(i)
prvi pododstavek se nadomesti z naslednjim:
„1. Zahtevki za uvozna dovoljenja se pri pristojnih organih držav članic vložijo vsak teden najpozneje v ponedeljek do 13.00 ure po bruseljskem času.“
(ii)
tretji pododstavek se črta;
(b)
v prvem pododstavku odstavka 2 se prvi stavek nadomesti z naslednjim:
„Na zadnji dan za predložitev zahtevkov za dovoljenje pristojni organi najpozneje do 18.00 ure po bruseljskem času pošljejo Komisiji po elektronski poti obvestilo v skladu z vzorcem iz Priloge ter celotno količino, ki je vsota količin, navedenih v zahtevkih za uvozna dovoljenja.“
(c)
odstavek 3 se nadomesti z naslednjim:
„3. Če vsota količin, odobrenih od začetka leta, in količine iz odstavka 2 presega količino zadevne kvote za zadevno leto, Komisija najpozneje tretji delovni dan po zadnjem dnevu za predložitev zahtevkov določi koeficient dodelitve za zaprošene količine.“
(d)
v odstavku 4 se prvi stavek nadomesti z naslednjim:
„Ne glede na odstavek 3 se dovoljenja izdajo četrti delovni dan po zadnjem dnevu za predložitev zahtevkov.“
Člen 2
Ta uredba začne veljati na dan objave v Uradnem listu Evropske unije.
Uporablja se od 1. julija 2006.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. junija 2006

Labels: 3
17
5